Blanár, Juraj, podpredseda NR SR (2022-03-30):
Vážený pán podpredseda, ctená snemovňa, počuli sme vystúpenie pána predsedu Hegera, ktorý predniesol uznesenie vlády k odvolávaniu pána Mikulca. Ak by som si mal niečo zobrať z toho, čo by malo byť na obhajobu pána Mikulca, tak neviem nič relevantné z toho si zobrať, jedine výhovorky na predchádzajúce vlády a dokonca, a to teraz dávam do pozornosti aj pánovi poslancovi Mikulcovi. Vláda dokonca mu odsúhlasila také niečo, čo on dokonca prečítal a je tam napísané, že na budovanie mafiánskeho štátu a pán Šeliga tu ide teraz moralizovať. Veď my vieme, že pán Matovič nevie sa správať, veď to už tu všetci vedia, len vy ste to nezistili. Ale, že to už vláda dokonca si dá uznesenia na obhajobu pána ministra Mikulca, že chceme sa my ako opozícia dostať k vláde, aby sme mohli pokračovať v budovaní mafiánskeho štátu, tak mi povedzte nejaké dôkazy o tom, že tu je nejaký mafiánsky štát a že tu bol budovaný. Áno, ja viem, že sa chcete hrať na tých dobrých. Ja som pána ministra Matoviča už nechal dohovoriť, lebo on ani nevedel povedať, že na koho to myslí, taký bol zbabelý, lebo keby automaticky adresoval to na niekoho meno a by to vyslovil, zastavil by som ho. Aj za cenu, že by mi ako naposledy povedal, že aby som držal hubu. Ani vtedy ste nič nepovedali. Takže, páni kolegovia, pán predseda vlády dokonca povedal, že uviesť dva a pol milióna v návrhu na odvolanie pána Mikulca, že je smiešne. Nie je to v tej zmluve napísané? To, že oni sa dnes idú oháňať tým, že tam bolo iba 2-tisíc eur vyčerpaných, že to papagájuje pán predseda vlády, že to rovnako hovorí minister financií, je len preto, že keby sa to nebolo prevalilo, tak aj dva a pol milióna je vyčerpaných. Ale oni sa neštítia pred ničím, aby použili aj takúto demagógiu. Samozrejme, že teraz pána Slováka pekne upracú a pán Slovák už nebude nič robiť, ale to sme neboli my, ktorí na to poukázali, boli to denníky, ktoré vám drukujú, Denník N a ďalšie. Ale boli to aj vaši koaliční partneri, spýtajte sa pána predsedu Národnej rady Borisa Kollára. Úbohé, čo predviedol pán predseda vlády, je naozaj úbohé. No a pán Mikulec pokračoval ďalej, že opozícia zneužíva situáciu. Dámy a páni, veď to už je všetkým na Slovensku jasné, že ak tu niekto zneužíva situáciu, aby zakryl svoju neschopnosť riadiť štát, je práve táto vláda. Bolo to počas pandémie na každom kroku. Už to tu ani nejdem spomínať, aby som sa neoberal o čas, ale na každom kroku. A teraz nešťastie, ktoré sa udialo na Ukrajine, ktoré všetci odsudzujeme, zneužívajú opäť. A to nielen na takéto kšeftíky, keď sa im na to prišlo, už je to len 2-tisíc, ale že je tam dva a pol milióna napísané, tak to je v pohode. Ale aj na to, aby zapchávali ústa tým, ktorých doteraz kritizovali. Cenzúru. A ja si dovolím povedať, lebo dnes, všimli ste si, že v médiách vystupuje a hovoria, nás to stmelilo, teraz je koalícia stmelená. Ja mám taký pocit, že vás stmelila práve tá cenzúra, lebo ste zapchali všetkým ústa, pretože nechcete počuť kritiku, ktorú vám tam nastavovali ako zrkadlo. A to vôbec nehovorím o tom, že súhlasím so všetkým, čo tam je, ale nerobte z ľudí hlupákov, ktorí si nevedia urobiť sami obraz! A ak je tu raz sloboda slova, tak tu sloboda slova musí byť, bez ohľadu na to, či tu niekto hovorí to alebo ono. A ak porušuje zákon, tak na to sú tu orgány činné v trestnom konaní. A nie to, čo ste vy urobili, že ste dali na NBÚ nejakú kompetenciu. Toto je vaša vláda. Pán Mikulec hovoril o tom, že krízové riadenie je v hroznom stave, dva roky potom čo robil? To si toho šéfa krízového riadenia ani nezavolal alebo jeho štátny tajomník? Veď už pred dvoma rokmi, ja si myslím, že keď minister nastúpi na ministerstvo, tak si všetkých zavolá a spýta sa ich, dobre, ukážte mi, čo všetko ste urobili a chcem, aby ste mi urobili odpočet. To znamená, on si ich ani nevšimol. A po dvoch rokoch to ide zvaľovať zase na predchádzajúce vlády, ale na to sme si zvykli. My nič, my muzikanti, to všetko predchádzajúca vláda. No a potom to dá na firmu, ktorá má bohaté skúsenosti, dámy a páni, tak teraz ja už, teraz už budem citovať iných, ktorí to píšu. To je Zastavme korupciu nadácia, ktorá hovorí, že veď v predmete podnikania táto firma, ktorú tam najali, nič také nemá napísané. To je iná náhodička. Ale že subdodávateľská firma priamo je prepojená na OĽANO, ale zatiaľ len 2-tisíc, zatiaľ. To, že je dva a pol milióna napísané, nič sa nedeje. Ale všetko bolo v súlade so zákonom, pán minister hovorí. Tak potom prečo nadácia Zastavme korupciu píše, že: „Táto firma mala právoplatne problém s nelegálnym zamestnávaním.“ Je o tom záznam, všetko čo k tomu patrí a v zmysle zákona o verejnom obstarávaní sa nemala zúčastniť tohoto obstarávania. Tak všetko v súlade so zákonom, ale, samozrejme, podľa našich predstáv. Tak ako si to oni predstavujú. Píšu priamo: „Podľa zákona o verejnom obstarávaní bolo ministerstvo povinné túto skutočnosť v procese obstarávania vyhodnotiť a v prípade zistenia nelegálneho zamestnávania nemalo uzatvoriť zmluvu.“ Ale pán Mikulec sa sem bez akýchkoľvek problémov postaví a hovorí si tu svoju pesničku. Presne tú istú pesničku, ktorá je v duchu neprávd, ako aj tvrdil, že v podstate vybral túto firmu na základe tých neziskoviek, ktoré tam pôsobia. No a dobre, tie neziskovky, ktoré tam pôsobia, tak ich oslovili médiá a všetky sa ohradili, že nič také nebolo. Tak kto teda klamal? Tie neziskovky alebo pán minister? Najskôr ani nevedel si spomenúť, že či táto firma dodávateľská GD, ako, no je tam ešte nejaký prívlastok, teraz mi vypadol, že on ani nevie, že tam je. On ju nepozná pomaly. To znamená, že kto tu klame? A viete, cynické, musím to povedať, bolo aj to, že pán Heger prečítal niečo v stanovisku vlády, že ako si my dovoľujeme nejakým spôsobom niečo hovoriť o neziskovkách, keď všetky nazývame, že sú Sorosove. Tak to je neuveriteľné, to je neuveriteľné, akým spôsobom dokázal zneužiť túto tému. To chcete povedať, že Maltézski rytieri sú nejakí Sorosovci? To chcete povedať, že Červený kríž sú nejakí Sorosovci? To chcete povedať, že katolícka charita sú nejakí Sorosovci a tak ďalej? A on to dá do oficiálneho stanoviska vlády. To je presne taký istý cynizmus, ako predviedol pán minister vnútra, ktorý bez akýchkoľvek škrupúľ sa dokázal zakryť klamstvom, že vybral to na základe neziskoviek, ktoré tam pôsobia. Pravdepodobne to bol, teraz sa dozvedáme, lebo sa to rozkrýva, pán Slovák, ktorý už vedel, že bude subdodávateľom tej firmy, ktorá bola vybraná na dva a pol milióna v rámci tejto zmluvy. A potom ešte si trúfne povedať, že my zneužívame túto situáciu. Pritom je to vláda, ktorá neustále toto zneužíva. Ale poďme ďalej. Pán minister, keď bol dopytovaný, prečo tá firma vybraná bola, prečo potom táto subdodávka od tejto druhej firmy, ktorá tam bola a je spojená priamo s OĽANO, nevedel, ale povedal, že v Michalovciach všetko povie na tlačovke. Viete, čo je na tom najparadoxnejšie? Že v Michalovciach to centrum vzniklo na základe iniciatívy primátora Michaloviec, ktorý celú vec pripravil a povedal, nech sa páči štát, môžete s tým pracovať. No a potom tam nasadila táto verchuška od ministerstva obrany, teda ministerstva vnútra pána Mikulca túto súkromnú firmu. A dokonca oni sa ani neštítili, že nepozvali primátora, na ktorého pôde sa to nachádza, na to, aby mu poďakovali a požiadali o nejakú koordináciu. Možno by samotné Michalovce dokázali mnohé veci zabezpečiť aj samé a nemusela tam byť žiadna nejaká takáto firma, o ktorej sa tu hovorí, ako je firma Dustream a GD IDENTITY. Ale to je typické pre túto vládu a pre pána ministra. Potom došlo k rozhodnutiu, že tu bude táto firma a ja sa teraz na to teda pozriem, aby sme si povedali. Tak viete, že táto firma, ktorá zatiaľ, oni hovoria o 2-tisíc, však nič sa nedeje, ktorá bola už dopredu, samozrejme, dohodnutá s firmou Dustream, tak táto firma zhodou okolností robila ozvučenie po politickú stranu, ak teda politická strana tu vôbec je, OĽANO. Osemdesiat jedna tisíc im vyfaktúrovali. Ale to nie je všetko, dámy a páni, táto firma zhodou okolností, ktorá je najlepšia na Slovensku, ktorá mala momentálne vtedy najviac stanov a momentálne zhodou okolností ju poznal aj Matovič, aj pán Heger, aj pán Kremský, aj pán Vašečka a ďalší, tí boli najprijateľnejší. To je ale náhodička, to je náhodička, ktorej, samozrejme, nikto na Slovensku neverí. Veď také niečo by sa nemohlo stať. Ale vidíte, stalo sa. A táto firma jednoducho, zrazu zisťujeme, že je napojená na pána Hegera cez Božie kráľovstvo a v rámci Godzone Academy Slovakia aj na pána Vašečku. Potom zisťujeme rovnako, že aj na pána Krajčího. To je všetko len náhodička, dámy a páni, lebo OĽANO je najčistejšie, najčistejšie hnutie, ktoré vôbec môže existovať na tomto svete a toto je naozaj iba náhodička a iba 2-tisíc bolo zneužitých. Dámy a páni, ešte raz podotýkam, keby sa nebolo na toto prišlo, tak pokojne idú ďalej a čerpajú finančné prostriedky. No už pán Matovič si, ja neviem, či zasluhuje vôbec nejakú pozornosť, ale asi je potrebné niečo skonštatovať, lebo nič viac k jeho vystúpeniu sa ani nedá povedať. Tak v podstate pán Mikulec je vinný len za to, budem citovať, že: „Roman Mikulec je zbytočný dobrák.“ A ja si myslím, že v tomto prípade aj Matovič povedal jedno slovíčko veľmi pravdivé, zbytočný. Áno, je zbytočný. Lebo tam, kde je, je zbytočný, lebo nedokáže svoju robotu robiť tak, ako má. A to, že je dobrák, jemu vyhovuje, pretože robí presne to, čo potrebuje Igor Matovič a spol. Všetky tie prepojenia a zneužívania trestného konania, kde sa to stále zlieva ku Igorovi Matovičovi, to mu práve vyhovuje. Tak potom, keď je zbytočný dobrák a doteraz nepovyhadzoval všetkých Kaliňákových ľudí, čo vzápätí potom povedal, že kde by našli takých ľudí, ktorí by to robili, hneď si aj odporoval, tak by tam nemal byť. Mal by ho hneď odvolať. Ale on to neurobí, dámy a páni, on je de facto predsedom vlády. Neurobí to, pretože toto sú všetko vymyslené veci. Oni si vymýšľajú. Vždy keď ich načapajú, tak začnú rozprávať o tom, ako všetko zmenia, ako zvolajú krízové riadenie, všetko možné a, samozrejme, za všetko môže predchádzajúca vláda. Ale, dámy a páni, táto vládna koalícia je tu už viac ako dva roky. Dokedy sa chcete vyhovárať takýmito nezmyslami na predchádzajúcu vládu? A čím viacej to robíte, tým viac sa usvedčujete, že ste neschopní. Lebo ešte rok je možné možno toto akceptovať, ale ak je to už viac ako dva roky, tak už každý normálny človek si povie, tak toto už je priveľa. Pretože ten rok mohol stačiť na to, aby ste, aby ste si urobili poriadok, keď teda to všetko také hrozné bolo. Nie, nie, dámy a páni, chválabohu, že tu máme ZMOS, že sú tu obce a mestá, kde je množstvo skvelých starostov, primátorov, ktorí dokázali zabrať, či už to bolo počas pandémie a rovnako aj teraz počas tejto utečeneckej krízy, ktorú vláda, bohužiaľ, zneužíva. Ja nebudem rozoberať tú postupnosť časovú, ako sa to celé dialo, ako sa pán minister vyhovára, ako vôbec nevedel povedať, čo sa tam deje. Až potom prišiel s geniálnym návrhom na zazmluvnenie tejto firmy. Ako sám seba usvedčil, že je neschopný minister tým, že v podstate ani nevie, čo mu tam dva roky robili tí, ktorí majú manažment na starosti a potom to na nich, samozrejme, zhodil. Tým sa len usvedčuje, že jednoducho nepatrí na ministerstvo vnútra. Dámy a páni, nám je to ľúto, čo sa deje na Ukrajine. A veľmi dobre viete, že sme všetci sa snažili komentovať tú situáciu tak, že nikto by ani len neuveril, že môže také niečo nastať. Ale boli tu ľudia vo vláde, ktorí tomu už verili. Pán minister Naď už v októbri kričal. Tak, dámy a páni, ak teda pán minister Naď už v októbri kričal, že niečo môže nastať a že Ruská federácia je nebezpečná, tak už museli vedieť v októbri, že ak niečo také nastane a mali informácie zrejme z tajných služieb Spojených štátov amerických alebo ďalších, tak už odvtedy mohli nakupovať stany, všetko to, čo treba. Mali niekoľko mesiacov k dispozícii. Ale ukazuje sa, že to bolo opäť len klamstvo, opäť len sa snažili vytvárať napätie, zneužívať situáciu. Zneužívať situáciu na to, aby presadili vtedy tzv. obrannú dohodu DCA so Spojenými štátmi americkými. Lebo keby to mysleli úprimne, tak by sa predovšetkým venovali príprave toho, čo nás môže ohroziť. A to je práve utečenecká kríza. Prirodzene, že ak sa niečo tam udeje, tak tie toky pôjdu do susedných krajín, čiže aj na Slovensko. A oni dneska hovoria, že nikto nečakal že bude takáto utečenecká kríza. Však pán Naď to predpovedal v októbri minulého roku. A s pánom Mikulcom sú neni veľmi vzdialení, je to to isté OĽANO, z ktorého pochádza aj pán Naď, aj pán Mikulec. Tak si mali sadnúť a mali to riešiť. Neriešili to, dámy a páni, preto, pretože všetko to boli len klamstvá, nič iné. To nebolo niečo, čo by bolo úprimné, že by chceli naozaj pomôcť, že naozaj sa postarajú o ľudí a bezpečnosť na Slovensku. A poznajúc toto všetko, dámy a páni, ako teraz si môže občan Slovenskej republiky položiť otázku, sme dostatočne ochránení, keď tu máme takéhoto ministra jedného, potom druhého, ktorí mali konať a pritom to vedeli, lebo sa hrdili, že oni to vedeli, iba my sme boli tí, ktorí sme tárali, že to nebude. Ako môže dôverovať takýmto ľuďom, že ich ochránia pred akýmkoľvek nebezpečenstvom, ktoré tu už bolo pomenované? Preto si myslíme, dámy a páni, že toto je neospravedlniteľné. Vy ste si to opäť vysporiadali v koalícii, opäť ste si povedali, že si odpustíme, ale len kvôli tomu, aby ste sa držali pri vláde za každú cenu, pretože nič iné neviete, len sa stmeľovať, ale pomáhať ľuďom neviete. A preto ste zmenili z večera na ráno predstaviteľa koalície, či už pán Kollár, rovnako pán Heger, rovnako pán Matovič. Zrazu si navzájom poodpúšťavate, dokonca sme sa dozvedeli, že už aj Mária Kolíková má odpustené za to, že, že ten čin spáchala so zváračským ústavom pri prenájme pre ministerstvo spravodlivosti. No a pokračujeme ďalej. Toto je neprijateľné. My vieme, že nevyslovíte nedôveru ministrovi Mikulcovi. Ale jedno si pamätajte, že preberáte na seba tú spoluzodpovednosť za toto všetko, na čo sme vás upozorňovali. Je to vaša spoluzodpovednosť a darmo sa budete vyhovárať pri hocijakých diskusiách, to nie je náš nominant, to nie je náš nominant. Pán Boris Kollár hovorí, nie to je OĽANO, to my sme, my sme len v koalícii. Nie, darmo sa vyhovárate, tomu ľudia jednoducho neuveria, lebo vedia, že ste koalícia a tá má spoločne riešiť tieto zlyhania. Preto ešte raz, dámy a páni, je tu legitímny návrh na vyslovenie nedôvery pánovi Mikulcovi. Po všetkých tých predchádzajúcich rázoch, ktoré už ho diskvalifikovali, je tu jeden návrh ďalší, ktorý hovorí o cynickom zneužití tejto utečeneckej krízy. A keby neboli načapaní, tak by to všetko pokračovalo úplne ďalej a to len preto, že sú neschopní, nevedia riadiť krajinu a jediné, čo využívajú, je strach, šírenie strachu, zneužívanie štátu, zavádzanie cenzúry a zapchávanie úst svojim kritikom a za chvíľočku to bude aj zapchávanie úst opozičným poslancom. Toto odmietame, dámy a páni! A pánovi Mikulcovi my vyslovíme nedôveru. A dobre zvážte, koaliční poslanci, ako budete hlasovať vy. Ďakujem za pozornosť.